Document ID: 32013R1182

A TANÁCS 1182/2013/EU RENDELETE
(2013. november 19.)
a 754/2009/EK, az 1262/2012/EU, a 39/2013/EU és a 40/2013/EU rendelet bizonyos halászati lehetőségek tekintetében történő módosításáról
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 43. cikke (3) bekezdésére,
tekintettel az Európai Bizottság javaslatára,
mivel:
(1)
A 2371/2002/EK tanácsi rendelet (1) előírja, hogy a vizekhez és erőforrásokhoz való hozzáférésre és a halászati tevékenységek fenntartható folytatására vonatkozó intézkedéseket a rendelkezésre álló tudományos, műszaki és gazdasági szakvélemények és különösen a Halászati Tudományos, Műszaki és Gazdasági Bizottság (HTMGB) által készített jelentések figyelembevételével, valamint a regionális tanácsadó testületektől kapott javaslatok tükrében kell meghatározni.
(2)
A 754/2009/EK tanácsi rendelettel (2) a Tanács egyes hajócsoportokat kizárt az 1342/2008/EK tanácsi rendelet (3) III. fejezetében előírt halászati erőkifejtési rendszerből. Az említett rendszer hatálya alá tartozó hajók megengedett halászati erőkifejtését jelenleg a 39/2013/EU tanácsi rendelet (4) IIA. melléklete és a 40/2013/EU tanácsi rendelet (5) IIA. melléklete állapítja meg.
(3)
A Nemzetközi Tengerkutatási Tanács (ICES) 2013 júniusában közzétette az északi szürke tőkehalra vonatkozó, 2014-re szóló szakvéleményét. Az ICES eme szakvéleményében jelzi, hogy az állomány biomasszája 2013-ban rekordnagyságot ért el, és a halászati mortalitás mértéke az elmúlt években meredeken csökkent. Az ICES véleménye szerint 2014-ben a teljes kifogható mennyiséget 49 %-kal, azaz 81 846 tonnára lehetne növelni. E vélemény fényében Írország és Spanyolország kérte, hogy az állományra vonatkozóan érvényben lévő teljes kifogható mennyiséget még ez év során növeljék 55 105 tonnáról 69 440 tonnára, hogy el lehessen érni azt a kirakodási szintet, amely az ICES becslései szerint megfelelne a halászati mortalitás jelenlegi szintjeinek, amelyek pedig összhangban vannak a maximális fenntartható hozammal. A kérés elfogadhatónak tekinthető, tekintettel arra, hogy az érintett tagállamok kötelezettséget vállaltak arra, hogy a halászati tevékenység szigorú ellenőrzése révén biztosítják, hogy a halászati erőkifejtés szintje és ebből következően a halászati mortalitási arány változatlan maradjon.
(4)
A Spanyolország lobogója alatt közlekedő, a Skóciától nyugatra fekvő területeken halászó hajók egy csoportja jelenleg nem tartozik az 1342/2008/EK rendeletben meghatározott halászati erőkifejtési rendszer hatálya alá. A Spanyolország által 2013-ban szolgáltatott adatok alapján a HTMGB nem tudta megállapítani, hogy az 1342/2008/EK rendeletben megállapított feltételek teljesültek-e a 2012-es gazdálkodási időszakra vonatkozóan. Ezért a szóban forgó hajócsoportot helyénvaló újból az említett halászati erőkifejtési rendszer hatálya alá vonni. A 754/2009/EK rendeletet és a 39/2013/EU rendelet IIA. mellékletét ezért ennek megfelelően módosítani kell.
(5)
A Franciaország lobogója alatt közlekedő, az Északi-tengeren halászó hajók egy csoportja jelenleg nem tartozik az 1342/2008/EK rendeletben meghatározott halászati erőkifejtési rendszer hatálya alá. A Franciaország által 2013-ban szolgáltatott információk alapján a HTMGB úgy ítélte meg, hogy az említett hajók fogásai túllépték a megállapított küszöböt. Ezért a szóban forgó francia hajócsoportot helyénvaló újból az említett halászati erőkifejtési rendszer hatálya alá vonni. A 754/2009/EK rendeletet és a 40/2013/EU rendelet IIA. mellékletét ezért ennek megfelelően módosítani kell.
(6)
Az Egyesült Királyság lobogója alatt közlekedő, az Ír-tenger Man-sziget körüli részén csíkos fésűkagylóra (Aequipecten opercularis) halászó hajók egy csoportja jelenleg nem tartozik az 1342/2008/EK rendeletben meghatározott halászati erőkifejtési rendszer hatálya alá. Egy matematikai hiba következtében azonban a 39/2013/EU rendelet IIA. mellékletében meghatározott erőkifejtési felső határok nem tükrözik ezt a kizárást. Az 39/2013/EU rendeletet ezért ennek megfelelően módosítani kell.
(7)
Az 1262/2012/EU tanácsi rendelet (6) a mélytengeri cápákat felsoroló lista vonatkozásában meghatározza a 2013. és 2014. évi fogási korlátozásokat. A Bizottság felkérte az ICES-t annak értékelésére, hogy helyénvaló-e az említett listát felülvizsgálni. Az ICES következtetése szerint elegendő tudományos információ támasztja alá azt, hogy a mélytengeri cápákat felsoroló listáról töröljék a foltos cápát (Galeus melastomus), illetve hogy arra felvegyék a Centrophorus nembe tartozó valamennyi fajt (Centrophorus spp.). Az 1262/2012/EU rendeletet ezért ennek megfelelően módosítani kell.
(8)
A parti államokkal a makrélával, a kék puhatőkehallal, az atlanti-skandináv heringgel és az északi-tengeri foltos tőkehallal való gazdálkodásról folytatott konzultáció eredményével összhangban az Unió engedélyt adhat arra, hogy az uniós hajókkal folytatott halászat keretében legfeljebb 10 %-kal túllépjék az Unió rendelkezésére álló kvótát, amennyiben az Unió rendelkezésére álló kvótán felül felhasznált mennyiségeket levonják az Unió 2014. évi kvótájából. Az Unió hasonlóképpen felhasználhatja 2014-ben a részére 2013-ban rendelkezésre álló kvótából fennmaradt mennyiségeket a kvóta legfeljebb 10 %-áig terjedő mértékben. Annak érdekében, hogy az összes uniós hajóra egyenlő feltételek vonatkozzanak, célszerű efféle rugalmasságot biztosítani e halászati lehetőségek meghatározásában, annak lehetővé tétele révén, hogy az érintett tagállamok rugalmassági kvóta alkalmazását válasszák. Amennyiben valamely tagállam egy bizonyos állomány tekintetében úgy döntött, hogy nem alkalmazza a rugalmassági kvótát, helyénvaló, hogy a 40/2013/EU rendelet 10. cikkének (2) bekezdésével összhangban a 847/96/EK rendelet 3. és 4. cikke továbbra is alkalmazandó legyen.
(9)
2013-as éves találkozóján az Indiai-óceáni Tonhalbizottság (IOTC) a fehérorrú cápa védelme érdekében elfogadott egy, az IOTC által jóváhagyott hajók lajstromában szereplő hajókra vonatkozó határozatot, amely átmeneti kísérleti intézkedésként megtiltja, hogy a fehérorrú cápa egyedeit - akár egészben, akár daraboltan - a fedélzeten tárolják, átrakják vagy kirakodják. A határozat kivételről rendelkezik a kisüzemi halászat, vagyis az olyan halászhajók vonatkozásában, amelyek a lobogójuk szerinti tagállam kizárólagos gazdasági övezetében folytatnak halászatot. A 40/2013/EU rendeletet ezért ennek megfelelően módosítani kell.
(10)
2010-es éves találkozóján a Nyugat- és Közép-csendes-óceáni Halászati Bizottság (WCPFC) olyan ajánlást fogadott el, amely a WCPFC-egyezmény hatálya alá tartozó területnek a d. sz. 20°-tól délre eső részén korlátozta a Csendes-óceán déli részén élő germon aktív halászatát. Következésképpen gondoskodni kell arról, hogy az uniós hajók az említett fajra irányuló halászat kivételével továbbra is folytathassanak tevékenységet a WCPFC-egyezmény hatálya alá tartozó területnek a d. sz. 20°-tól délre eső részén. A 40/2013/EU rendeletet ezért ennek megfelelően módosítani kell.
(11)
A norvég vizeken tartózkodó uniós hajók és az uniós vizeken tartózkodó norvég hajók halászati lehetőségei a halászati jogokról szóló konzultációkra is figyelemmel évente kerülnek megállapításra a Norvégiával kötött kétoldalú halászati megállapodásnak (7) megfelelően. A 2013-ra vonatkozó megállapodásokról szóló konzultációk befejeződéséig a 40/2013/EU rendelet ideiglenes halászati lehetőségeket állapított meg az érintett halállományok tekintetében. 2013. január 18-án befejeződtek a Norvégiával folytatott konzultációk, és a 297/2013/EU tanácsi rendelet (8) módosította a 40/2013/EU rendelet megfelelő rendelkezéseit. A norvég menyhalnak az ICES IV övezet norvég vizeiben élő állományát tévedésből kizárták a 297/2013/EU rendelet hatálya alól. Ezenkívül a Norvégia által a II, IVa, V és VI övezetben (az é. sz. 56° 30′-től északra) és a VII övezetben (a ny. h. 12°-tól nyugatra) az uniós vizeken halászható kékpuhatőkehal-mennyiség nem tükrözte kellőképpen az említett országgal folytatott konzultációk nyomán kölcsönösen elfogadott jegyzőkönyvben rögzített értékeket. A 40/2013/EU rendelet IA. mellékletét ezért ennek megfelelően módosítani kell.
(12)
Az IOTC-egyezmény hatálya alá tartozó területen kardhal- vagy germonhalászatra engedéllyel rendelkező uniós hajók száma és a részükre kiosztott kapacitás tévesen került megállapításra. A 40/2013/EU rendelet VI. mellékletét ezért ennek megfelelően javítani kell.
(13)
A 2012. évi csatlakozási okmányra és Horvátország 2013. július 1-jei csatlakozására figyelemmel az uniós szinten a 2013. évre Horvátország számára meghatározott halászati lehetőségekre vonatkozó rendelkezéseket bele kell foglalni a vonatkozó uniós eszközökbe. Az e rendeletben foglalt, a horvát kékúszójútonhal-halászati és -tenyésztési kapacitásra vonatkozó adatok 2013-ig az Atlanti Tonhal Védelmére Létrehozott Nemzetközi Bizottság (ICCAT) által Horvátország számára a kékúszójú tonhal tekintetében meghatározott helyreállítási terv rendelkezéseit tükrözik. Továbbá a 302/2009/EK tanácsi rendelet (9) 5. cikkének megfelelően mindegyik tagállamnak biztosítania kell, hogy halászati kapacitása összhangban legyen a kvótájával.
(14)
A rendeletnek a halászati erőkifejtés korlátozásaira vonatkozó rendelkezéseit 2013. február 1-jétől kell alkalmazni. Helyénvaló előírni, hogy a fogási korlátozásokra és a kvótakiosztásra vonatkozó rendelkezések 2013. január 1-jétől legyenek alkalmazandók, kivéve a WCPFC-vel és az IOTC-vel összefüggő új rendelkezéseket, amelyeket e rendelet hatálybalépésének napjától indokolt alkalmazni. A Horvátország Európai Unióhoz történő csatlakozásának következményeként bekerült rendelkezéseket a csatlakozás időpontjától kezdődően kell alkalmazni. E visszamenőleges hatályú alkalmazás nem sérti a jogbiztonság elvét, mivel az érintett halászati lehetőségeket még nem merítették ki. Mivel az erőkifejtési rendszerek módosításai közvetlenül befolyásolják az érintett flották gazdasági tevékenységeit, ennek a rendeletnek kihirdetését követően azonnal indokolt hatályba lépnie,
ELFOGADTA EZT A RENDELETET:
1. cikk
A 754/2009/EK rendelet módosításai
A 754/2009/EK rendelet 1. cikkének b) és j) pontját el kell hagyni.
2. cikk
Az 1262/2012/EU rendelet módosításai
Az 1262/2012/EU tanácsi rendelet melléklete e rendelet I. mellékletének megfelelően módosul.
3. cikk
A 39/2013/EU rendelet módosításai
1. A 39/2013/EU rendelet I. melléklete e rendelet II. mellékletének megfelelően módosul.
2. A 39/2013/EU rendelet IIA. melléklete e rendelet III. mellékletének megfelelően módosul.
4. cikk
A 40/2013/EU rendelet módosításai
A 40/2013/EU rendelet a következőképpen módosul:
1.
A szöveg a következő. cikkel egészül ki:
„6a. cikk
Rugalmasság a halászati lehetőségek meghatározásában bizonyos állományok tekintetében
(1) Ezt a cikket a következő állományokra kell alkalmazni:
a)
foltos tőkehal a IV övezetben és a IIa övezet uniós vizein;
b)
kék puhatőkehal az I, II, III, IV, V, VI, VII, VIIIa, VIIIb, VIIId, VIIIe, XII és XIV övezet uniós és nemzetközi vizein;
c)
makréla a IIIa és a IV övezetben és a IIa, IIIb, IIIc és IIId övezet uniós vizein;
d)
makréla a VI, VII, VIIIa, VIIIb, VIIId és VIIIe övezetben; az Vb övezet uniós és nemzetközi vizein; a IIa, XII és XIV övezet nemzetközi vizein;
e)
makréla a VIIIc, IX és X övezetben; a 34.1.1. CECAF-körzet uniós vizein;
f)
makréla a IIa és IVa övezet norvég vizein;
g)
hering az I és II övezet uniós, norvég és nemzetközi vizein.
(2) Az (1) bekezdésben meghatározott állományok tekintetében a tagállamok dönthetnek úgy, hogy az I. mellékletben meghatározott eredeti kvótát legfeljebb 10 %-kal növelik. Az érintett tagállamok e döntésükről írásban értesítik a Bizottságot. Az értesítést követően a megnövelt kvótát kell az adott tagállam részére a 2013. évre kiosztott kvótának tekinteni.
(3) Az eredeti kvótát meghaladó megnövelt kvóta keretében 2013-ban felhasznált tonnamennyiségeket az adott tagállamnak az érintett halállományra vonatkozóan 2014-re kiosztandó kvóta kiszámítása során le kell vonni.
(4) Az eredeti kvótából fennmaradó mennyiségeket az eredeti kvóta legfeljebb 10 %-áig terjedő mértékben az adott tagállamnak az érintett halállományra vonatkozóan 2014-re kiosztandó kvóta kiszámítása során be kell számítani.
(5) A más tagállamoknak a 2371/2002/EK rendelet 20. cikkének (5) bekezdése alapján átadott mennyiségeket és az 1224/2009/EK rendelet 37., 105. és 107. cikke alapján levont mennyiségeket figyelembe kell venni az e cikk (3) bekezdése szerinti felhasznált és a (4) bekezdés szerinti fel nem használt mennyiségek megállapításakor.
(6) Amennyiben egy tagállam egy bizonyos állomány tekintetében élt az e cikk (2) bekezdésében meghatározott opcióval, a 847/96/EK rendelet 3. és 4. cikke az adott tagállam tekintetében nem vonatkozik az érintett állományra.”;
2.
A 10. cikk (2) bekezdésében az „e rendelet I. mellékletében” szövegrész helyébe az „e rendeletben” szövegrész lép.
3.
A 23. cikk helyébe a következő szöveg lép:
„23. cikk
Cápák
(1) Tilos bármely halászatban az Alopiidae családba tartozó rókacápák bármelyik fajához tartozó egyedeket - akár egészben, akár daraboltan - a fedélzeten tárolni, átrakni vagy kirakodni.
(2) Tilos bármely halászatban a fehérorrú cápa (Carcharhinus longimanus) egyedeit - akár egészben, akár daraboltan - a fedélzeten tárolni, átrakni vagy kirakodni; a tilalom nem vonatkozik a 24 méteres teljes hosszt el nem érő olyan hajókra, amelyek kizárólag a lobogójuk szerinti tagállam kizárólagos gazdasági övezetében végeznek halászati műveleteket és fogásaikat csak helyi fogyasztásra szánják.
(3) Az (1) és (2) bekezdésben említett fajok véletlenül kifogott egyedeit meg kell óvni az esetleges sérülésektől. Ezeket az egyedeket haladéktalanul vissza kell engedni a tengerbe.”
4.
A 29. cikk helyébe a következő szöveg lép:
„29. cikk
A nagyszemű tonhalra, a sárgaúszójú tonhalra, a bonitóra és a Csendes-óceán déli részén élő germonra irányuló halászat feltételei
(1) A tagállamok biztosítják, hogy a WCPFC-egyezmény hatálya alá tartozó terület nyílt tengeri, az é. sz. 20° és a d. sz. 20° közötti részén a nagyszemű tonhalra (Thunnus obesus), a sárgaúszójú tonhalra (Thunnus albacares) és a bonitóra (Katsuwonus pelamis) erszényes kerítőhálóval halászó hajók számára kiosztott halászati napok száma ne növekedjen.
(2) Az uniós hajók nem halászhatnak a Csendes-óceán déli részén élő germonra (Thunnus alalunga) a WCPFC-egyezmény hatálya alá tartozó területnek a d. sz. 20°-tól délre eső részén.”
5.
Az IA. melléklet e rendelet IV. mellékletének megfelelően módosul.
6.
Az ID. melléklet e rendelet V. mellékletének megfelelően módosul.
7.
A IIA. melléklet e rendelet VI. mellékletének megfelelően módosul.
8.
A IV. melléklet e rendelet VII. mellékletének megfelelően módosul.
9.
A VI. melléklet e rendelet VIII. mellékletének megfelelően módosul.
5. cikk
Hatálybalépés
Ez a rendelet az Európai Unió Hivatalos Lapjában való kihirdetését követő napon lép hatályba.
A 3. cikk (1) bekezdését, a 4. cikk (1), (2), (5) és (9) bekezdését 2013. január 1-jétől, az 1. cikket, a 3. cikk (2) bekezdését és a 4. cikk (7) bekezdését 2013. február 1-jétől, a 4. cikk (6) és (8) bekezdését pedig 2013. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. november 19-én.

Labels: 11
8
18
6